CINNEADH (AE) 2020/... ÓN gCOMHAIRLE

an 23 Eanáir 2018

maidir le tabhairt i gcrích, thar ceann an Aontais Eorpaigh, an Chomhaontaithe maidir le hAeriompar idir an Comhphobal Eorpach agus a Bhallstáit, de pháirt, agus Stáit Aontaithe Mheiriceá, den pháirt eile

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2), i gcomhar le pointe (a) den dara fomhír d’Airteagal 218(6) de,

Ag féachaint don togra ón gCoimisiún Eorpach,

Ag féachaint don toiliú ó Pharlaimint na hEorpa (1),

De bharr an mhéid seo a leanas:

(1) Thar ceann an Chomhphobail Eorpaigh agus na mBallstát, tá an Comhaontú maidir le hAeriompar idir an Comhphobal Eorpach agus a Bhallstáit, de pháirt, agus Stáit Aontaithe Mheiriceá, den pháirt eile (“an Comhaontú”) caibidlithe ag an gCoimisiún i gcomhréir leis an gCinneadh ón gComhairle lenar údaraíodh don Choimisiún tús a chur le caibidlíochtaí.

(2) Síníodh an Comhaontú an 25 agus an 30 Aibreán 2007 agus tá sé á chur i bhfeidhm go sealadach ón 30 Márta 2008.

(3) Tá an Comhaontú daingnithe ag gach Ballstát. Tá sé beartaithe go n-aontóidh an Chróit don Chomhaontú i gcomhréir le hAirteagal 6(2) den Ionstraim Aontachais atá i gceangal le Conradh Aontachais an 5 Nollaig 2011.

(4) Ba cheart an Comhaontú a fhormheas.

(5) Ba cheart an seasamh a bheidh le glacadh, thar ceann an Aontais, sa Chomhchoiste arna chur ar bun de bhun Airteagal 18 den Chomhaontú maidir le hábhair a thagann faoi inniúlacht an Aontais, a bhunú de réir an cháis i gcomhréir le forálacha infheidhme an Chonartha.

(6) Ós rud é go bhfuil an tAontas agus a Bhallstáit ina bpáirtithe sa Chomhaontú le chéile, tá sé riachtanach go mbeadh dlúthchomhar eatarthu. D’fhonn an dlúthchomhar sin agus aontacht na hionadaíochta seachtraí sa Chomhchoiste a áirithiú, agus gan dochar do na Conarthaí, go háirithe d’Airteagal 16(1) den Chonradh ar an Aontas Eorpach agus d’Airteagal 218(9) den Chonradh ar Fheidhmiú an Aontais Eorpaigh, ba cheart na cinntí atá le glacadh, thar ceann an Aontais agus na mBallstát, laistigh den Chomhchoiste maidir le hábhair a thagann faoi inniúlacht an Aontais a chomhordú roimh aon chruinniú den Chomhchoiste ag a ndéileálfar leis an ábhar sin.

(7) In Airteagail 3 go 6 de Chinneadh 2007/339/CE ón gComhairle agus ó Ionadaithe Rialtais Bhallstáit an Aontais Eorpaigh, ag teacht le chéile dóibh i dtionól na Comhairle (2), agus in Airteagail 2, 3 agus 4 de Chinneadh 2010/465/AE ón gComhairle agus ó Ionadaithe Rialtais Bhallstáit an Aontais Eorpaigh, ag teacht le chéile dóibh i dtionól na Comhairle (3), tá forálacha maidir le cinnteoireacht ag an gComhairle i ndáil le hábhair éagsúla a leagtar amach sa Chomhaontú, mar a leasaítear é leis an bPrótacal chun an Comhaontú maidir le hAeriompar idir Stáit Aontaithe Mheiriceá agus an Comhphobal Eorpach agus a Bhallstáit, a síníodh an 25 agus an 30 Aibreán 2007, a leasú agus i ndáil le bunú na seasamh atá le glacadh laistigh den Chomhchoiste agus maidir le hoibleagáidí faisnéise na mBallstát, le linn chur i bhfeidhm sealadach an Chomhaontaithe. Ós rud é nach bhfuil gá a thuilleadh le forálacha cinnteoireachta na Comhairle, a leagtar amach sna Conarthaí, ná leis na forálacha maidir le hoibleagáidí faisnéise na mBallstát, ba cheart dóibh scoireadh d’fheidhm a bheith acu ar dháta theacht i bhfeidhm an Chinnidh seo. Tar éis bhreithiúnas na Cúirte Breithiúnais an 28 Aibreán 2015 i gCás C-28/12 (4), is iomchuí go scoirfeadh na forálacha maidir le seasaimh a bhunú atá le glacadh laistigh den Chomhchoiste d’fheidhm a bheith acu freisin ar dháta theacht i bhfeidhm an Chinnidh seo,

TAR ÉIS AN CINNEADH SEO A GHLACADH:

Airteagal 1 1. Leis seo, déantar an Comhaontú maidir le hAeriompar idir an Comhphobal Eorpach agus a Bhallstáit, de pháirt, agus Stáit Aontaithe Mheiriceá, den pháirt eile, a fhormheas thar ceann an Aontais Eorpaigh. (5) 2. Ainmneoidh Uachtarán na Comhairle an duine (nó na daoine) a chumhachtófar, thar ceann an Aontais, chun an ionstraim formheasa dá bhforáiltear in Airteagal 26 den Chomhaontú a thaisceadh agus tabharfaidh sé an fógra seo a leanas: “Mar thoradh ar theacht i bhfeidhm Chonradh Liospóin an 1 Nollaig 2009, tháinig an tAontas Eorpach in ionad an Chomhphobal Eorpaigh agus i gcomharbas air agus ón dáta sin amach feidhmíonn sé cearta uile agus gabhann sé chuige oibleagáidí uile an Chomhphobail Eorpaigh. Dá bhrí sin, léitear tagairtí don ‘Comhphobal Eorpach’ i dtéacs an Chomhaontaithe, i gcás inarb iomchuí, mar ‘an tAontas Eorpach’.”.

Airteagal 2 Scoirfidh Airteagail 3 go 6 de Chinneadh 2007/339/CE agus Airteagail 2, 3 agus 4 de Chinneadh 2010/465/AE d’fheidhm a bheith acu an 23 Eanáir 2018.

Airteagal 3 Tiocfaidh an Cinneadh seo i bhfeidhm ar dháta a ghlactha.

Arna dhéanamh sa Bhruiséil, 23 Eanáir 2018. Thar ceann na Comhairle An tUachtarán J. KLOECKNER

(1) Toiliú an 12 Nollaig 2017 (nár foilsíodh fós san Iris Oifigiúil).

(2) Cinneadh 2007/339/CE ón gComhairle agus ó Ionadaithe Rialtais Bhallstáit an Aontais Eorpaigh, ag teacht le chéile dóibh i dtionól na Comhairle, an 25 Aibreán 2007 maidir le síniú agus cur i bhfeidhm sealadach an Chomhaontaithe maidir le hAeriompar idir an Comhphobal Eorpach, ar thaobh amháin agus Stáit Aontaithe Mheiriceá, ar an taobh eile (IO L 134, 25.5.2007, lch. 1).

(3) Cinneadh 2010/465/AE ón gComhairle agus ó Ionadaithe Rialtais Bhallstáit an Aontais Eorpaigh, ag teacht le chéile dóibh i dtionól na Comhairle, an 24 Meitheamh 2010 maidir le síniú agus cur i bhfeidhm sealadach an Phrótacail chun an Comhaontú maidir le hAeriompar idir Stáit Aontaithe Mheiriceá, de pháirt, agus an Comhphobal Eorpach agus a Bhallstáit, den pháirt eile, a leasú (IO L 223, 25.8.2010, lch. 1).

(4) Breithiúnas ón gCúirt Bhreithiúnais an 28 Aibreán 2015, an Coimisiún Eorpach v Comhairle an Aontais Eorpaigh, C-28/12, ECLI:EU:C:2015:282.

(5) Foilsíodh an Comhaontú in IO L 134, 25.5.2007, lch. 4, mar aon leis an gcinneadh maidir le síniú. Foilsíodh an Prótacal chun an Comhaontú Aeriompair idir Stáit Aontaithe Mheiriceá agus an Comhphobal Eorpach agus a Bhallstáit a leasú, a síníodh an 25 agus an 30 Aibreán 2007, in IO L 223, 25.8.2010, lch. 3, mar aon leis an gcinneadh maidir le síniú.